<classify> SIKU moja baada ya Katibu Mkuu wa Chama Cha Mapinduzi CCM, Dk Bashiru Ally, kutangaza kuunda kamati ya kufuatilia sababu za ucheleweshaji wa utolewaji wa kadi mpya za chama, wadau kadhaa wa chama hicho wamepongeza hatua hiyo. Juzi wakati akihitimisha ziara ya siku tatu, Dk Bashiru alionesha kukerwa na ucheleweshwaji wa kadi hiyo mpya.Alisema, haiwezekani mchakato wa utolewaji wa kadi hizo, uchukue muda mrefu, ilihali ilitakiwa kuwa zimeshaanza kutolewa. Alitangaza kuunda kamati ya watu kufuatilia ucheleweshwaji huo wa kadi.Alisema hadi kufikia mwishoni mwa mwezi huu, atakuwa ameshapatiwa majibu na hatua stahiki zitachukuliwa. Aliiwahakikishia wanachama hao kuwa lengo la kadi hizo mpya ni zuri na litafanikiwa.Jana gazeti hili lilizungumza na baadhi ya wanachama wa CCM kusikia maoni yao kuhusu kadi hizo, ambapo Hassan Asubi alisema kuwa uamuzi wa kuwa na kadi mpya ni mzuri, kwa kuwa kwanza unaweza kusaidia uhifdhi wa kumbukumbu vyema zaidi. Alisema kwa kuwa CCM ina sera nzuri, inapaswa kuendana na teknolojia zaidi. Alibainisha kuwa kwa kuanzishwa kwa kadi hizo, kutachagiza maendeleo, kwa kuwa wanachama wanaweza kufuatiliwa kiuirahisi zaidi, ikilinganishwa na sasa ambapo kadi zinazotumiwa ni za kawaida.Alisema,Mimi naona tena Katibu Mkuu akibainisha sababu za kucheleweshwa kwa kadi hizo ni vyema waliohusika na ucheleweshaji huo wakachukuliwa hatua kali za kinidhamu ili iwe fundisho kuwa kitu cha CCM sio cha mzaha, ninaomba kadi hizo zipatikane kwa haraka zaidi ili mwisho wa siku wanachama tuwe nazo kwa ajili ya kazi zetu za chama.Mwanachama, Hawa Ramadhani wa Kariakoo alibainisha kuwa kadi hizo, zitasaidia kujua chama kina wanachama wangapi na wapo wapi,hivyo kusaidia kujua mapato ya chama, kwa kuwa kitakuwa na uhakika zaidi kuhusiana na idadi ya wanachama wake. Mchakato wa CCM wa kutumia kadi hizo za kieletroniki, ulianzia Septemba mwaka jana, ambapo lengo kubwa lilikuwa kudhibiti ulaji na utitiri wa wanachama hewa katika chama hicho.Hatua hiyo pia ilichagizwa na ripoti iliyotolewa na Kamati ya CCM ya Kuchunguza Mali za Chama, ambayo kati ya mambo iliyobainisha ni uwepo wa wanachama hewa pamoja na ulaji wa mali za chama, hivyo uwepo wa kadi hizo, ungesaidia kudhibiti ubabaishaji huo.Tangia kuanzishwa kwake, CCM imekuwa ikitumia kadi za kawaida za zinazoandikwa kwa mkono na kutengenezwa kwa kutumia karatasi. Tangu kuchukua hatamu ya kukiongoza chama, Rais John Magufuli amekuwa mstari wa mbele katika kukijenga upya chama hicho na matumizi ya kadi hizo ni moja ya juhudi zake za matumizi ya teknolojia katika kuendesha chama.  <topic>: KITAIFA 